“Chorvoq” erkin turistik zonasi faoliyatini tashkil etish chora-tadbirlari toʻgʻrisida
(resolution, 2022-07-08)

Oʻzbekiston Respublikasi Prezidentining “Chorvoq” erkin turistik zonasini tashkil etish toʻgʻrisida” 2017-yil 5-dekabrdagi PF-5273-son Farmoniga muvofiq, shuningdek, Toshkent viloyatining turizm salohiyatidan foydalanish samaradorligini oshirish, zamonaviy investitsiya loyihalarini amalga oshirish orqali aholining dam olishi va turizmi uchun sharoitlarni yaxshilash, turizm xizmatlari sohasida yangi ish oʻrinlari tashkil etish va aholi bandligi hamda farovonligini oshirish maqsadida Vazirlar Mahkamasi qaror qiladi: 1. Quyidagilar: Toshkent viloyati hokimligi, Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi, Qurilish vazirligi hamda Ekologiya va atrof-muhitni muhofaza qilish davlat qoʻmitasining “Chorvoq” turistik-rekreatsion zonasi chegaralarini 1-ilovaga* muvofiq tavsiflash toʻgʻrisidagi takliflari; “Chorvoq” turistik-rekreatsion zonasini yanada rivojlantirish konsepsiyasi 2-ilovaga* muvofiq; “Chorvoq” turistik-rekreatsion zonasini yanada rivojlantirish konsepsiyasini amalga oshirish tadbirlari rejasi 3-ilovaga* muvofiq maʼqullansin. 2. Boshqaruv xodimlari soni 7 kishidan iborat va 4-ilovaga* muvofiq tuzilmaga ega boʻlgan ““Chorvoq” turistik-rekreatsion zonasi direksiyasi” (keyingi oʻrinlarda Direksiya deb ataladi) davlat unitar korxonasi tashkil etilsin. 3. Quyidagilar: ““Chorvoq” turistik-rekreatsion zonasi direksiyasi” davlat unitar korxonasining Ustavi 5-ilovaga* muvofiq; “Chorvoq” turistik-rekreatsion zonasi hududida yoʻl-transport, muhandislik-kommunikatsiya va ishlab chiqarish infratuzilmasini rivojlantirish dasturi 6-ilovaga* muvofiq tasdiqlansin. 4. Belgilab qoʻyilsinki, Direksiya “Chorvoq” turistik-rekreatsion zonasining mustaqil budjeti mablagʻlari hisobiga saqlab turiladi. 5. Toshkent viloyati hokimligi: Direksiyani kelgusi yillarda oʻzini oʻzi moliyalashtirishga oʻtkazish sharti bilan 2018 — 2020-yillar davrida saqlash uchun mahalliy budjetning qoʻshimcha manbalari hisobidan asoslangan hisob-kitoblar boʻyicha zarur mablagʻlar; ikkita avtotransport vositasi, jumladan, bitta yengil va bitta yoʻl tanlamaydigan avtomobil xarid qilish uchun pul mablagʻlari, shuningdek, ularni saqlashga limit ajratsin. 6. Direksiya Toshkent viloyati, Boʻstonliq tumani, Gʻazalkent shahri, Mustaqillik koʻchasi, 14-uy manziliga tekin foydalanish huquqi asosida joylashtirilsin. 7. Oʻzbekiston Respublikasi Turizmni rivojlantirish davlat qoʻmitasi, Investitsiyalar boʻyicha davlat qoʻmitasi va Toshkent viloyati hokimligi daxldor vazirliklar hamda idoralar bilan birgalikda ushbu qaror ijrosining doimiy nazoratini taʼminlasin va Oʻzbekiston Respublikasi Prezidentining “2018-2019-yillarda turizm sohasini rivojlantirish boʻyicha birinchi navbatdagi chora-tadbirlar toʻgʻrisida” 2017-yil 16-avgustdagi PQ-3217-son qarori bilan tashkil etilgan Turizmni rivojlantirish boʻyicha Muvofiqlashtiruvchi kengashga rejalashtirilgan chora-tadbirlarning belgilangan muddatlarda soʻzsiz bajarilishini taʼminlash maqsadida tegishli qarorlar qabul qilish uchun har chorakda takliflar kiritsin. 8. Oʻzbekiston Respublikasi Hukumatining 7-ilovaga muvofiq ayrim qarorlariga oʻzgartirish va qoʻshimchalar kiritilsin. 9. Oʻzbekiston Respublikasi Turizmni rivojlantirish davlat qoʻmitasi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — Oʻzbekiston Respublikasi Investitsiyalar boʻyicha davlat qoʻmitasi raisi S.R. Xolmuradov, Turizmni rivojlantirish davlat qoʻmitasi raisi A.A. Abduhakimov va Toshkent viloyati hokimi Gʻ.I. Ibragimov zimmasiga yuklansin. 2. Vazirlar Mahkamasining 2017-yil 10-apreldagi 196-son qarori (Oʻzbekiston Respublikasi QT, 2017-y., 4-son, 43-modda) bilan tasdiqlangan Erkin iqtisodiy zonalar hududida soliqlar va bojxona toʻlovlari boʻyicha imtiyozlarni qoʻllash tartibi toʻgʻrisidagi Nizomning 4-bandiga quyidagi mazmundagi “d” kichik bandi qoʻshilsin: “d) Oʻzbekiston Respublikasi Prezidentining “Chorvoq” erkin turistik zonasini tashkil etish toʻgʻrisida” 2017-yil 5-dekabrdagi PF-5273-son Farmonining 3-bandi bilan “Chorvoq” erkin turistik zonasiga va erkin turistik zona ishtirokchilari sifatida roʻyxatga olingan tadbirkorlik subyektlariga erkin iqtisodiy zonalar toʻgʻrisidagi qonunchilik qoidalari, shu jumladan erkin iqtisodiy zonalar va ularning ishtirokchilari uchun nazarda tutilgan barcha imtiyozlar va preferensiyalar tatbiq etiladi”. 3. Vazirlar Mahkamasining “Chimyon-Chorvoq zonasi tabiiy boyliklarini saqlash hamda hududni oʻzlashtirishga kompleks va izchillik bilan yondashishni taʼminlash chora-tadbirlari toʻgʻrisida” 2000-yil 10-martdagi 83-son qarori 3-bandining toʻrtinchi xatboshi, 4, 5-bandlari va 4-ilova oʻz kuchini yoʻqotgan deb hisoblansin.